Utajiri wa damu

UTAJIRI WA DAMU

“Karibu sana mwanachama wetu mgeni kwenye kikundi chetu cha "Billioneirs
Club." Ni furaha yetu kuwa umeweza kugundua kuwa kuungana nasi ni njia
rahisi ya kupata mali na fedha. Ningependa kukuhakikishia kuwa upo
mahali sahihi karibu tena.” Maneno haya yalitoka kwenye kinywa cha mkuu
wa chama akimwambia John.

John alikuwa ghulamu wa umri wa makamo, aliyehitimu kutoka chuo kikuu
cha Serena. Ana shahada ya udaktari. Ameshamaliza miaka mitano iliyopita
na sasa hana kazi ya maana. Amekuwa na kijiduka kidogo ambacho aliuzia
dawa zake za kuhesabu. Kiduka hicho kilikuwa kidogo na kwenye mabao
kulikuwa na dawa chache sana. Mabao yalijaa vumbi kutokana na kupigwa na
upepo mkali wa barabarani. John alikuwa na mke na mtoto mmoja, ndicho
anachojivunia nacho. Hana mbele wala nyuma. Kisomo chake kimekuwa bure
bilashi. Mkewe ni fundi wa kusonga nywele. Ana duka lake la ususi ambalo
alikuwa nalo kabla ya kukutana na mumewe John.

Siku hii ni ambayo rafikiye John aitwae Danny alimpeleka kwa mkuu wake
ili kujiunga na chama chao cha matajiri. John ana furaha riboribo kwa
kuwa ameamini kuwa kuanzia sasa ataweza kuikimu vizuri familia yake.
Yupo makini akisikiliza. “Osha mikono yako ndani ya bakuli hili ili
uweze kutoa shida zako zote na ujiandae kwa maisha ya raha. “Naam
umesema kuwa una mtoto mmoja?,” Mkuu aliuliza. “Ndio mkuu,”aliitika John
bila kusita. “Kesho ukikuja njoo na huyo mtoto wako,” Mkuu akasema tena.
John akajibu, “samahani mkuu sio mtoto wangu, Danny mbona hukunieleza
haya?,”mkuu akanyanyuka na kumwambia kuwa mwanaye anayemzungumzia ni
mgonjwa na katika hali ya mauti ampeleke au apoteze vyote kwa mara moja.

John aliposimama kumwongelesha Danny ili ajaribu kumwelewa, Dan
alimwambia, “wewe mlete mtoto kesho.” Na kujiendea zake. John akaanza
kuwa na mawazo tele akijiuliza ni vipi atakavyomshawishi mkewe ili
amruhusu kuja na kitoto chao kichanga. Alijua fika kuwa ameingia
shidani, ana siku moja tu ya kufanya maamuzi.

Alipofika nyumbani alimpata mkewe Christine akilia kwikwikwi huku akiwa
amempakata mtoto wao. John alishtuka sana na kumwuliza mkewe nini
kilichomsibu. “Mume wangu, mtoto ni mgonjwa sana nashukuru Mungu kuwa
umefika kwa wakati,” Alisema Christine huku machozi yakimchirizika
michirizi michirizi njia nne nne. Huu ndio uchungu wa uzazi. Mama pekee
ndiye anayejua uchungu wa mwana. Uchungu ambao anahisi pindi
aendapokujifungua na dhiki pamoja na dharubu anazokumbana nazo akiwa
mjamzito. John akamwomba mkewe ampe mtoto, akamchukua akampakata na
kumwangalia usoni. Kitoto kile kilikuwa hakina raha kabisa uwele wa siku
moja na ghafla unamtafuna. John akawaza maneno ya mkuu wa chama akaona
heri ampeleke tu. Akamsisitiza Christine abaki nyumbani ila aligoma.
Ikamlazimu kwenda naye.

Walipowasili John alitoka kwenye gari akaenda kumwongoza mkewe
wanapoenda. Christine alistaajabu sana kwa kuwa sehemu hiyo haikuonekana
kama hospitali kama mumewe alivyomwambia. Alishinda akimwuliza mumewe
“hapa ni wapi,” John alimsisitiza mkewe anyamaze na amfate bila maswali
mengi.

Nje ya jumba hilo la kifahari kulikuwa na walinda usalama wengi. Ndani
walinda usalama walikuwa na kulikuwa na sehemu ya kuketi. Yalikuwa
makochi ya kifahari ambayo mtu angehisi vizuri alipoyakalia. Pengine
ikikuwa ngazi za kupanda kuelekea juu ya jumba hilo. Christine hakupeza
kupitisha macho yake huku na huku akistaajabu ni aina gani ya hospitali
ambayo mwanawe ameletwa. Alikuwa na hisia mbaya sana na mara kwa mara
alimwambia mumewe waondoke sehemu hiyo.

John alionekana aliyetulia na hakutetereka. Mara Danny akashuka kutoka
kwa ngazi na kuwasalimia. Christine hakujisumbua kumwitika alinyamaza
ji, akamwelekeza John amfate nyuma. Christine akashtuka mno akamwambia
kuwa anaenda nao. John akamhakikishia kuwa hakitoharibika kitu.

Alipofika huko alipokuwa anapelekwa alikuta watu wengine wakimsubiri.
Watu hao walikuwa wamevalia mavazi meusi, mekundu pamoja na meupe.
Mavazi yao yalikuwa yanatisha mno. Sehemu yenyewe ilikuwa imewekwa picha
kadha wa kadha za kutisha. John naye hakuonekana kuwa na wasiwasi. Mkuu
akamkaribisha na kumwambia awapee mtoto. John hakusita akawapea,
mwanamke aliyekuwa nao akapewa mtoto na kumtia kwenye kinu. Kwa kutumia
mtwangio mwanamke huyo alionekana ana roho chafu alimponda malaika asiye
na hatia mpaka aliporudi unga. Tangu walipoingia na mtoto alikuwa Analia
mno kama vile alikuwa anajaribu kuwasihi wasimtoe uhai. Kilio cha
kimaika hiko hakikumsaidia hata kidogo alipelekwa jongomeo bila huruma.
Mkuu wa chama akamfulizia uchawi John roho ya unyama ikamtanda. Akaenda
kutazama sadaka yake na kuelekea kwa mkewe.

Christine anashangaa kuwaona watu wakishuka kwa mstari. Utasema ni siafu
wanaoongozana kuelekea wajuapo. Akaanza kuwauliza huku akilia kwa sauti
mwanangu yuko wapi? Mume wangu yuko wapi?. Akaanza kupiga mayowe na
kulia ingawaje hakuna aliyeshughulika naye. Muda kidogo ukapita mara
akamwona mumewe akamfata na kumwuliza mtoto wao yupo wapi?. Akagundua
kuwa mumewe amebadilika kabisa anakaa kama hayawani. “Njoo hapa mke
wangu nitakuelezea nyamaza basi,” John alimwambia mke wake. Mkewe
hakutaka kumsikiliza akakurupuka kama wazimu na kuelekea palipokuwa na
ngazi akaanza kupanda huku akiongea kwa hasira. Mkuu wa chama alipoona
haya akawaamrisha wale walindausalama wamshike na kumzuia. Akaamuru
Christine achinjwe. Hivi ndivyo wanavyofanya mahayawani kama chama hiki
cha ‘Billionaires Club’. Hakuna mtu anayeweza kuwachwa kama ashagundua
siri zao. Njia kuu ya kujilinda kutokana na haya ni kuzika ushahidi.

Imepita wiki moja baada ya John kutoa sadaka yake kwa shetani. Ana hofu
sana atasema nini kwa wazazi wa mkewe. Ataanzaje kusema kuwa mkewe na
mwanaye wa pekee ameuza uhai wao kwa shetani ili apate mali na utajiri
usio na kifani. Ana mawazo mengi na hivyo akaenda kwa rafiki yake Danny
kumwomba ushauri. “Bro wewe ingia mitini,” Danny alimwambia John. Maneno
haya yalikata na kuvunja moyo wa John haya ndio angeyasikia. “Unajua
karibuni utakuwa jariri wa kutajika?,” Danny alimwuliza. John akafurahi
sana imekuwa ndoto yake kuendesha gari kama prado,benz na cruza haya ndo
magari wayoendesha walichonacho. Ana uchu wa kuishi kwa jumba la
kifahari kama wanavyoishi wengine. Wanasema ponda raha kufa kwaja.
Maisha yake hivi karibuni yatabadilika yawe tafauti. Atapewa heshima
kama wengine. Kiukweli mambo yamekuwa rahisi kwake kwa muda mfupi tu
bila ya kumwaga jasho.

'Billionaires Club' wakaamua kubuni uongo ili kudhihirisha kuwa mkewe
John pamoja na mtoto wao walikufa kwa ajali. Hivi ndivyo wenye nguvu
hufanya, na hakuna atakae wafanya chochote maana wao ndio waamuzi.

John alienda kwa wazazi wa mkewe kuwapea habari mbaya. Mamake Christine
hakuamini. Alilia kwa uchungu akiangalia kuwa hajamwona hata mjuu wake.
Habari hizi zilikuwa nzito sana kwake. Hakika Mungu ndiye anayepeana na
kuchukua lakini kifo cha Christine na mwanaye sio ya kawaida.
Waliomboleza pamoja na kukubaliana na hali.

Mwezi mmoja baadaye John alikuwa tajiri wa kutajika. Sio yule aliyekuwa
anaonekana na nguo moja wiki nzima. Akivaa nguo moja hutowai iona tena
maishani mwako. Ana jumba zuri na pesa za kutosha amabazo anaweza
akazunguka mtaa mzima akizitupa chini kwa kuzikinzi.

Watu walishaanza kusema kuwa utajiri wake unaendana sambamba na kifo cha
mkewe na mwanae. Adinasi nao hawakosi kusema, kwani ulimi kazi yake ni
gani?. Maneno haya yote yalikuwa kama dua la kuku… nguvu alizonazo
haziwezi kufikiwa. Ashapata alichokuwa anakitamani sasa na hivyo alikuwa
na furaha na hivyo akatafuta mwanamke mwengine ili amwoe.

John alienda kwa wazazi wake kuwataarifu kuhusu mchumba wake mpya.
“Mwanangu hata umempoteza mkeo miezi mitatu iliyopita sasa hivi unataka
kuoa mke mwengine roho ya mkeo bado ni changa pamoja mna mwanao,” mamake
alimwambia. “Mama unataka nife naye sasa?, nataka kuanza maisha mapya
mama.” John alimjibu mamake huku akiwa amenuna sana. Wazazi wake
walikasirishwa na kitendo chake hicho na kuosha mikono. Walimuahidi kuwa
wao sio miongoni mwa mipangilio hiyo hivyo kwenye maamuzi yake hana
Baraka ya wazazi wake.

John hakujali akaamua kujifanyia atakalo. Alienda kumwoa kidoshodosho
wake mpya aliyekutana naye. Harusi ilikuwa ya kifahari na isiyoweza
kupigiwa mfano. Billionaires Club walihudhuria harusi ili kuonyesha
umoja na ushirikiano wao. Watu waliimba na kucheza, wakala na kufurahia.
Pesa zilimwagwa uwanjani kama makaratasi. Watu walikimbilia kuokota
noti. Wale waliofika walifaidika pakubwa. Harusi ilipoisha kila mmoja
alienda nyumbani kwake akiwa na hadithi ya kusimulia jinsi harusi
ilivyofana.

Ya Mungu ni mengi ya kuku ni mayai. Mungu ni mkubwa kwa kweli asingeweza
kuwacha tu nafsi za watu wasio na hatia kutolewa bila huruma. John
alianza kuota ndoto mbaya za kutisha. Akaanza kusumbuka, anajihukumu kwa
matendo yake. Usiku halali, kasri lake limekuwa kama shimo la moto.
Mkewe akawa na wasiwasi pia kuna shida gani. John akaona bora aende
kumwomba mkuu msaada.

Alipofika kwa mkuu wake aliwapata wanachama wenzake wakiwa wanakunywa
mvinyo. Alikaribishwa na kukaa kitini. Alionekana mwenye wasiwasi moyoni
na akaamua kusema shida zake. Wale wenzake wakacheka sana. Akashangaa
mno kwanini wanacheka hadi pale alipouliza. “Siku nyengine ukimwona tena
mkeo iwe ndotoni ama kwa macho basi vaa earphones hahahaha.” Mkuu wa
chama alimwambia. Wenzake wakazidisha kicheko, John akashangaa. Kila
mmoja akaanza kuweleza masaibu anayokumbana nayo. Danny akamwambia kuwa
nyumbani kwake mzimu wa mamake umekuwa ukimsumbua kila siku. John
alistaajabu mno na kujiuliza mbona hawakumwambia haya yote. Mkuu wa
chama akatoa kofia yake ambayo hajawai ivua. Akawaonyesha, kofia hiyo
ilikuwa na mabuu mengi na kichwani alikuwa na kidonda kikubwa. John
alishtuka na kumuuliza mbona yuko hivo. Mwanachama mwengine akafunua
mguu wake uliokuwa unamwaga mabuu. Mkuu wa chama akamwambia John akitaka
amkewe asimsumbue tena basi atoe kiungo chake kimoja ili asimwone tena.
John bila kusita aliamua kutoa mkono wake wa kushoto. Mkuu wa chama
akasema ni sawa na kuamua kuondoka.

Zimepita siku mbili baada ya John kutoa kafara ya mkono wake wa kushoto
sasa. Mkono wake haukuwa kama wale wenzake, mambo yalikuwa tofauti
kwake. Kilianza kidonda kidogo kikaanza kuzidi. Usaha, mabuu na harufu
kali ilianza kusheheni mwili mwake. Mkewe akaona ni bora ampeleke
hospitalini.

Walipofika huko alitibiwa kwa muda kisha baadae wauguzi wakaona
wameshindwa na hali hiyo. Wakaagiza wazazi wa John na kuwaomba wampeleke
nyumbani na kutafuta matibabu kwingine.

Mkewe alipoona maji yamezi unga akaamua kugura na kurudi kwao. Wanawake
wengi ndivyo walivyo mambo yakiwa mazuri wanakaa kama wanavyoitwa
malaika na wapenzi wao. Mambo yakiharibika mabawa yao yanapata kazi ya
kuwapeperusha mbali na balaa. Wazazi wake John wakapata kazi ya
kumwuguza mtoto wao. “Msinipeleke tena kwa nyumba yangu, nipelekeni
kijijini,” John aliwaambia wazazi wake. Ni balaa gani hili tena badala
kijana mwenye nguvu zake awasaidie wazazi wake imekuwa kinyume chake.

Ni muda sasa John akiwa anauguzwa na wazazi wake. Hali yake ya kiafya
inazidi kudhoofika. “John hakujua kuenda hospitali ni kuongeza maradhi,
itabidi twende kumsalimia kijijini,” mkuu wa chama aliwaambia wanachama
wenzake. Waliamua kupangilia siku ya kwenda kumsalimia mwenzao.
Wakafunga safari ya kuelekea kijijini.

Walipowasili John alipowatia machoni, akawaambia wazazi wake hataki
kuwaona watu wale. Baba yake akanyanyuka na kwenda kuwaomba watu wale
waondoke. Mkuu wa chama na wanachama wengine wa Billionaires Club
wakatii amri. Wakaondoka kwa msafara waliokuja nao.

Hali ya John ilikuwa mbaya alikuwa akikula vidonda vyake mwenyewe. Jambo
la kukirihisha kabisa, mama yake alikuwa anajikaza kisabuni kumwuguza.

John akiwa katika uwele huo usiojulikana alikumbuka jinsi Christine
alivyomwonya kuhusiana na rafiki yake Danny. “Mume wangu mimi nina hisia
mbaya sana kuhusiana na huyu rafiki yako,” Christine alimwambia. Majuto
ni mjukuu huja kinyume, laiti angesikiza maneno ya mkewe asingejipata
shidani. Tamaa zake na uchu wa mali zimemponza, Sasa atakufa kifo cha
uchungu na mateso. Mshahara wa dhambi ni mauti…